ད་ནི་བརྩེགས་པའི་འཕུལ་བ་བརྗོད།།གས་འཕུལ་བ་ལ་བརྩེགས་པ་མེད།།དས་འཕུལ་ཀྱ་ཀྲ་གྱ་གྲ་དང༌།།པྲ་པྱ་བྲ་བྱ་མྲ་མྱ་བཅུ།།བ་ཡིས་འཕུལ་བའི་ཡི་གེ་ལ།།ཀྱ་ཀྲ་ཀླ་གྱ་ཟླ་གླ་གྲ།།རྐ་རྒ་རྔ་རྗ་རྙ་རྟ་རྡ།།རྣ་རྩ་རྫ་རླ་ལྟ་ལྡ་སྐ།།སྒ་སྔ་སྙ་སྟ་སྡ་སྣ་སྩ།།སྲ་སླ་དེ་ལྟར་སུམ་ཅུ་དང།།རྐྱ་རྒྱ་སྐྱ་སྐྲ་སྒྱ་སྒྲ་དྲུག།།སུམ་བརྩེགས་བས་འཕུལ་སུམ་ཅུ་དྲུག།མས་འཕུལ་ཁྱ་ཁྲ་གྱ་གྲ་བཞི།།འགྲོན་ཞེས་བྱ་བ་སྲིད་པ་ཙམ།།འས་འཕུལ་བ་ལ་ཁྱ་ཁྲ་གྱ།།གྲ་དྲ་ཕྲ་ཕྱ་བྱ་བྲ་དགུ།དེ་ལྟར་བརྩེགས་འཕུལ་དྲུག་ཅུ་སྟེ།།འཕུལ་བའི་ཡི་གེ་བརྒྱ་རྩ་བརྒྱད།།བགླ་མདྲ་གཉིས་ནི་དགོས་ཆུང་བས།།བརྒྱ་རྩ་དྲུག་ཡིན་མདོར་བསྡུ་ན།།ལུས་ཀྱི་ཡི་གེ་ཉིས་བརྒྱ་དང༌།།བརྒྱད་ཀྱིས་ལྷག་པར་རབ་ཏུ་ལྡན།།དེ་ལ་ཡན་ལག་བཞི་ལྡན་པས།།ཆིག་སྟོང་དང་ནི་བཞི་བཅུར་འགྱུར།།ག་ང་ད་ན་བ་ལ་ར།།ལ་ས་ཞེས་བྱའི་ཡི་གེ་དགུ།མཐའ་རྟེན་ཀུན་ལ་རབ་འཇུག་པས།།དགུ་སྟོང་སུམ་བརྒྱ་དྲུག་ཅུར་འགྱུར།།ས་ནི་ག་ང་བ་མ་སྟེ།།བཞི་ལ་མཐའ་རྟེན་གཉིས་པར་འཇུག།།དེ་ལ་ལྔ་སྟོང་ཉིས་བརྒྱ་ཡོད།།ན་ར་ལ་གསུམ་པོ་ལ་ཡང།།ད་དྲག་དེ་བཞིན་གསུམ་པར་འཇུག།དེ་ལ་སུམ་སྟོང་བརྒྱ་ཉི་ཤུ།།དེ་དག་བསྣན་པས་ཆིག་ཁྲི་དང།།བདུན་སྟོང་དྲུག་བརྒྱ་བརྒྱད་ཅུར་འགྱུར།།དེ་ལ་མཐའ་རྟེན་མེད་པ་དང།།ཝ་བཏགས་བཅོ་ལྔ་ཨ་ཡིག་བདུན།།བགླ་བདྲོན་ཞེས་བྱ་བ་ལ་གསུམ།།སྐབས་ཀྱིས་འཇུག་པས་དེ་དག་བསྣན།།དེ་དག་བརྗོད་དུ་རུང་ཚད་ཀྱི།།ཡི་གེའི་གྲངས་ནི་མདོར་བསྡུ་ན།།ཁྲི་ཕྲག་གཅིག་དང་སྟོང་ཕྲག་བརྒྱད།།བདུན་བརྒྱ་བཞི་བཅུ་ཞེ་ལྔ་ལྡན།།དེ་དག་ཐམས་ཅད་བོད་སྐད་ལ།།མི་དགོས་གང་དང་གང་དགོས་པ།།རང་གི་བློ་ཡིས་དཔྱད་ཅིང་སྦྱར།།ཁོ་བོས་འདི་ལྟར་རྣམ་བསམས་ནས།།བོད་ཀྱི་སྐད་ལ་གང་དགོས་པ།།སྟོང་ཕྲག་བརྒྱད་ཀྱིས་འདུས་པར་བསམ།།སྔོན་གྱི་བྱང་ཆུབ་སེམས་དཔའ་ཡིས།།བོད་སྐད་ཡི་གེར་བསྡུས་པ་ལས།།ཡི་གེའི་བྱེ་བྲག་དབྱེ་བ་དང།།གྲངས་ཀྱི་དབྱེ་བསྡུ་དེ་ལྟར་བཤད།།།།